CELEX: 32014R1327
Language: hr
Date: 2014-12-12 00:00:00
Title: Uredba Komisije (EU) br. 1327/2014 оd 12. prosinca 2014. o izmjeni Uredbe (EZ) br. 1881/2006 u pogledu najveće dopuštene količine policikličkih aromatskih ugljikovodika (PAH) u tradicionalnom dimljenom mesu i mesnim proizvodima i tradicionalnoj dimljenoj ribi i proizvodima ribarstva  Tekst značajan za EGP

13.12.2014   
            
            
               HR
            
            
               Službeni list Europske unije
            
            
               L 358/13
            
         UREDBA KOMISIJE (EU) br. 1327/2014
   оd 12. prosinca 2014.
   o izmjeni Uredbe (EZ) br. 1881/2006 u pogledu najveće dopuštene količine policikličkih aromatskih ugljikovodika (PAH) u tradicionalnom dimljenom mesu i mesnim proizvodima i tradicionalnoj dimljenoj ribi i proizvodima ribarstva
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,
   budući da:
   
               (1)
            
            
               Uredba Komisije (EZ) br. 1881/2006 (2) određuje najveće dopuštene količine policikličkih aromatskih ugljikovodika (PAH) u hrani, uključujući dimljeno meso i mesne proizvode i dimljenu ribu i proizvode ribarstva.
            
         
               (2)
            
            
               Prema toj Uredbi, najveće dopuštene količine PAH-ova moraju biti sigurne i na najnižoj razini koja je razumno ostvariva (ALARA) na temelju dobre proizvođačke i poljoprivredne/ribarstvene prakse. Podaci za dimljenu ribu i dimljeno meso pokazali su 2011. da je moguće postići manje najveće dopuštene količine. Unatoč tome, u nekim su slučajevima bile potrebne prilagodbe tehnologije dimljenja. Stoga je za dimljeno meso i mesne proizvode i dimljenu ribu i proizvode ribarstva odobreno trogodišnje prijelazno razdoblje prije nego se od 1. rujna 2014. počnu primjenjivati manje najveće dopuštene količine.
            
         
               (3)
            
            
               No nedavni dokazi pokazuju da, unatoč primjeni dobre prakse dimljenja u najvećoj mogućoj mjeri, nekoliko država članica nije u mogućnosti postići manje količine PAH-ova u određenim slučajevima tradicionalnog dimljenog mesa i mesnih proizvoda i tradicionalne dimljene ribe i proizvoda ribarstva, kao što su slučajevi u kojima se praksa dimljenja ne može promijeniti bez značajne promjene organoleptičkih svojstava hrane. Stoga bi tradicionalni dimljeni proizvodi nestali s tržišta, a zbog toga bi se onda zatvorila brojna mala i srednja poduzeća (MSP-ovi).
            
         
               (4)
            
            
               Stoga je primjereno omogućiti odstupanje od primjene manjih najvećih dopuštenih količina PAH-ova od 1. rujna 2014. za određene države članice na tri godine za lokalnu proizvodnju i potrošnju tradicionalnog dimljenog mesa i mesnih proizvoda i/ili tradicionalne dimljene ribe i proizvoda ribarstva. Na te bi se dimljene proizvode trebale nastaviti primjenjivati trenutačne primjenjive najveće dopuštene količine. Ovo bi odstupanje trebalo općenito obuhvaćati svo meso i mesne proizvode i/ili ribu i proizvode ribarstva, bez navođenja posebnih naziva hrani.
            
         
               (5)
            
            
               Države članice o kojima je riječ trebale bi nastaviti pratiti prisutnost PAH-ova u tim proizvodima i uspostaviti programe za provedbu dobre prakse dimljenja kada je to moguće.
            
         
               (6)
            
            
               U roku od tri godine od primjene ove Uredbe situaciju bi trebalo ponovno procijeniti na temelju svih dostupnih informacija, a rezultat toga mogao bi biti ograničeniji i detaljniji popis dimljenog mesa i mesnih proizvoda te dimljene ribe i proizvoda ribarstva za koje bi se onda odstupanje za lokalnu proizvodnju i potrošnju moglo odobriti bez vremenskog ograničenja.
            
         
               (7)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Izmjena Uredbe (EZ) br. 1881/2006
   U članku 7. Uredbe (EZ-a) br. 1881/2006 dodaju se sljedeći stavci 6. i 7.:
   
      „6.   Odstupajući od stavka 1. Irska, Španjolska, Hrvatska, Cipar, Latvija, Poljska, Portugal, Rumunjska, Slovačka, Finska, Švedska i Ujedinjena Kraljevina mogu odobriti stavljanje na svoje tržište tradicionalnog dimljenog mesa i mesnih proizvoda, koji su dimljeni na njihovom području i namijenjeni za potrošnju na njihovom području s količinom PAH-ova većom od one navedene u točki 6.1.4. Priloga, ako ti proizvodi udovoljavaju najvećim dopuštenim količinama primjenjivim prije 1. rujna 2014., tj. 5,0 μg/kg za benzo(a)piren i 30,0 μg/kg za zbroj benzo(a)pirena, benz(a)antracena, benzo(b)fluorantena i krizena.
      Te će države članice nastaviti pratiti prisutnost PAH-ova u tradicionalno dimljenom mesu i mesnim proizvodima te će uspostaviti programe za provedbu dobrih praksi dimljenja kad god je to moguće, u okviru ograničenja ekonomske izvedivosti i onog što je moguće postići, a da ne dođe do gubitka tipičnih organoleptičkih svojstava tih proizvoda.
      U roku od tri godine od primjene ove Uredbe situaciju će se ponovno ocijeniti na temelju svih dostupnih informacija, s namjerom da se utvrdi popis dimljenog mesa i mesnih proizvoda za koje bi se odobrenje odstupanja za lokalnu proizvodnju i potrošnju nastavilo bez vremenskog ograničenja.
      7.   Odstupajući od stavka 1. Irska, Latvija, Rumunjska, Finska, Švedska i Ujedinjena Kraljevina mogu odobriti stavljanje na svoje tržište tradicionalne dimljene ribe i proizvoda ribarstva koji su dimljeni na njihovom području i namijenjeni za potrošnju na njihovom području s količinom PAH-ova većom od one navedene u točki 6.1.5. Priloga ako ti proizvodi udovoljavaju najvećim dopuštenim količinama primjenjivim prije 1. rujna 2014., tj. 5,0 μg/kg za benzo(a)piren i 30,0 μg/kg za zbroj benzo(a)pirena, benz(a)antracena, benzo(b)fluorantena i krizena.
      Te će države članice nastaviti pratiti prisutnost PAH-ova u tradicionalno dimljenoj ribi i proizvodima ribarstva te će uspostaviti programe za provedbu dobrih praksi dimljenja kad god je to moguće, u okviru ograničenja ekonomske izvedivosti i onog što je moguće postići, a da ne dođe do gubitka tipičnih organoleptičkih svojstava tih proizvoda.
      U roku od tri godine od primjene ove Uredbe situaciju će se ponovno ocijeniti na temelju svih dostupnih informacija, s namjerom da se utvrdi popis dimljene ribe i proizvoda ribarstva za koje bi se odobrenje odstupanja za lokalnu proizvodnju i potrošnju nastavilo bez vremenskog ograničenja.”
   
   Članak 2.
   Stupanje na snagu i primjena
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. rujna 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. prosinca 2014.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 37, 13.2.1993., str. 1.
   
   
      (2)  Uredba Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (SL L 364, 20.12.2006., str. 5.).